VKB vier 100ste bestaansjaar | Netwerk24
VKB vier 100ste bestaansjaar
VKB se hoofkantoor in Reitz, in die vroeë van die maatskappy, wat vanjaar sy 100ste bestaansjaar vier.
Ná die goeie jaar wat VKB beleef het, waartydens hy ’n winsmylpaal bereik het en boonop op bykans elke terrein grense verskuif het, kan hy ook met trots sê dat hy vanjaar sy 100ste bestaansjaar vier.
Dit is voorwaar ’n gebeurtenis waarop VKB baie trots is, want daar is nie baie maatskappye in Suid-Afrika wat hulle daarop kan roem dat hulle ’n eeu oorleef het en steeds gedy nie.
VKB is primêr ’n landbou­maatskappy wat fokus op die optimalisering van die produsent se geldelike posisie deur die voorsiening van insette, die hantering en berging van graan en die bemarking van produkte.
Dus is VKB se primêre doel om vir landbouprodusente ’n klimaat te skep waarin hulle op produksie kan fokus en waardeur VKB hulle ondersteun om suksesvol te produseer. Sekondêr hiertoe poog VKB om waarde tot sy produsente se produkte toe te voeg om sodoende die ketting na die eindverbruiker te verkort.
Die eeufees, wat in Maart gevier word, sou nie sonder spanwerk moontlik wees nie. Hierdie spanwerk begin by die direksie en kring uit om die bestuur, personeel, verskaffers, kliënte en ander belanghebbendes in te sluit.
Hiermee wil VKB ook van die geleentheid gebruik maak om elke kliënt, verskaffer en personeellid te bedank vir hul wonderlike hulp en ondersteuning, en die ongelooflike lojaliteit wat die lede van die VKB-familie aan mekaar bind.